stanford-oval/wikipedia huggingface dataset:
בוב ובובט

| --- | --- |

פסל של היוצר וילי ונדרסטין וגיבוריו בוב ובובט. בובט מחזיקה בבובה מולי
 מידע קומיקס
 יוצר:  וילי ונדרסטין
 סוגה:  הרפתקאות
 סטטוס:  סדרה פעילה – חוברת כל חודשיים לפחות
 תקופת פרסום מקורית:  30 במרץ 1945 – הווה (80 שנה)
 ארץ מקור:  בלגיה בלגיה
 שפת המקור:  הולנדית
 מספר האוגדנים:  414 (יוני 2024)
בוב ובובט (בהולנדית: Suske en Wiske, בצרפתית: Bob et Bobette) היא סדרת קומיקס פרי עטו של הקומיקסאי הבלגי וילי ונדרסטין, שפופולרית במיוחד בפלנדריה ובהולנד.
סדרת "בוב ובובט" החלה להתפרסם בשנת 1945, ביומון הבלגי De Nieuwe Standaard (אנ'). בין השנים 1984–1959 התפרסמה הסדרה במגזין Tintin (אנ'). שם, בהשפעתו של המנהל והיוצר הרז'ה, השתנה סגנון הקומיקס שלה והפך דומה יותר לסגנון הקו הנקי. עלילת הקומיקס סובבת סביב הרפתקאותיהם של הנערים המיודדים בוב ובובט, יחד עם חבריהם ובני משפחתם. בסיפורים משולבים אלמנטים של קומדיה, פנטזיה ומדע בדיוני, כמו חיות מדברות, מסעות בזמן ורוחות רפאים.
אחרי מותו של וילי ונדרסטין, אולפני ונדרסטין המשיכו להפיק את הקומיקס. "בוב ובובט" ממשיך להתפרסם מדי יום בעיתון De Standaard, וספרים חדשים יוצאים לאור; נכון לדצמבר 2022, פורסמו 403 חוברות.
חוברות בוב ובובט תורגמו לשפות רבות, ורובן ככולן גרמנית וצרפתית. גם גיבורי המשנה של הקומיקס זכו לסדרות שלהם. רבות מחוברות גיבור העל של בוב ובובט, וילבור, ראו אור רק בגרמנית. על בסיס דמויות הסדרה יוצרו סרטים, הצגות, סדרות הנפשה, צעצועים, משחקים, פסלונים, כלי אוכל ועוד מוצרים ושירותים. ב-1992 שודרה סדרת טלוויזיה של בוב ובובט בישראל, שהשתמשה בשמות הצרפתיים של הגיבורים הראשיים ובשמות האנגליים של גיבורי המשנה.
הצורפים

| --- | --- |

 נתונים כלליים
 סוג:  חברה פרטית
 מייסדים:  יוסף מרדינגר, וילהלם קרנר, מיכאל שטיינמץ
 תקופת הפעילות:  1952–הווה (כ־73 שנים)
 מיקום המטה:  כפר דניאל 
 בעלות:  יעקב מרדינגר, בעל שליטה
 מוצרים עיקריים:  כלי כסף ויודאיקה
  
 www.hazorfim.co.il
 
מפעל הצורפים בכפר דניאל
חנות הצורפים ברחוב ויצמן בתל אביב
פמוטי כסף בעיצוב הצורפים
הצורפים היא חברה ישראלית לעיצוב וצורפות כלי כסף ויודאיקה.
היסטוריה

בשנות ה-40 של המאה ה-20 יוסף מרדינגר, וילהלם קרנר ומיכאל שטיינמץ למדו יחד צורפות כסף בעירם צ'רנוביץ ברומניה. אחרי מלחמת העולם השנייה עלו שלושתם לארץ ישראל, והקימו את "הצורפים" בשנת 1952, תחילה כסדנא במטבח של אחד השותפים ובהמשך בבית מלאכה בתל אביב.
בשנת 1983 משפחת מרדינגר רכשה את חלקם של שותפיה ב "צורפים", ועד היום החברה בבעלותם. כיום מוביל את החברה האמן והמעצב יעקב מרדינגר, בנו של יוסף. לחברה שלוש-עשרה חנויות בפריסה ארצית, סדנת ייצור ובית עיצוב ופיתוח, ומועסקים בה למעלה ממאתיים אומני צורפות. חנות המפעל ומרכז מבקרים נמצאים בכפר דניאל.
מוצרי החברה

הצורפים מייצרת ומעצבת מעל 300 כלי כסף בשנה, בעבודת יד של אומנים וצורפים ידועי שם. התמחות החברה היא בכלי כסף אמנותיים, מתנות, כלי שולחן, פמוטים ופרטי יודאיקה.
דודי אמסלם

דוִד (דוּדי) אמסלם (נולד ב-11 באוגוסט 1960, י"ח באב ה'תש"ך) הוא השר לשיתוף פעולה אזורי, שר במשרד המשפטים והשר המקשר בין הממשלה לכנסת. בעבר כיהן בין היתר כשר הדיגיטל הלאומי, שר התקשורת, חבר הכנסת, יושב ראש ועדת הפנים והגנת הסביבה וכיושב ראש הקואליציה. לפני בחירתו לכנסת עבד כמנהל במחלקה הכלכלית במשרד האוצר, באגף התקציבים של המוסד לביטוח לאומי, באגף שיפור פני העיר בעיריית ירושלים ובמחלקה הכלכלית בנציבות מס הכנסה.
ביוגרפיה

דוד אמסלם נולד לסולטנה ולאברהם אמסלם, שעלו לישראל ממרוקו בשנת 1958, וגדל בשכונת קריית יובל בירושלים ובקריית מלאכי. בנעוריו למד בישיבה התיכונית אור עציון. בצה"ל שירת בחיל השריון כמפקד טנק בחטיבה 500. הוא הודח מגדוד המילואים ששירת בו עקב בעיות משמעת ויחסי אנוש גרועים, שכללו בין היתר נהיגה על רכב צבאי ללא הכשרה ותקיעתו על סלע, והדחת פקודים לשקר בנוגע לאירוע. אמסלם הכחיש שהודח מגדוד המילואים.
אמסלם הוא בעל תואר ראשון בכלכלה ובמינהל עסקים מאוניברסיטת בר-אילן.
במהלך השנים עבד כמנהל באגף התקציבים של המוסד לביטוח לאומי ובמחלקה הכלכלית במשרד האוצר. היה מנהל האגף לשיפור פני העיר בעיריית ירושלים. היה חבר ועד מנהל הגנים הבוטניים האוניברסיטאיים בירושלים, חבר ועד מנהל אזור התעשייה הר חוצבים, חבר ועד מנהל הורה ירושלים, חבר בעמותת מרפאת שיניים המטפלת במעוטי יכולת, בקשישים ובילדים נזקקים, בפיקוח משרד הבריאות.
ביוגרפיה > קריירה פוליטית

אמסלם הוא חבר הליכוד מתחילת שנות ה-90, חבר מזכירות הליכוד ויושב ראש מועצת סניף הליכוד בירושלים. בבחירות למועצת עיריית ירושלים, שהתקיימו ב-2013, התמודד ברשימת "הליכוד ביתנו" בהנהגת משה ליאון למועצת העיר, אך לא נבחר למועצה.
ביוגרפיה > קריירה פוליטית > פרשת "החבורה הירושלמית"

בשנת 2003 עצרה המשטרה את "החבורה הירושלמית": דודי אמסלם, איציק קויפמן ויורם קארשי (שהורשע לאחר מכן בפרשת רשות המיסים). הם נחקרו בחשד למעורבות בזיוף מאות טופסי התפקדות לסניף הליכוד בירושלים, במהלך מפקד ענק שערכה המפלגה. המשטרה המליצה להעמיד לדין את אמסלם וחבריו, אך הפרקליטות סגרה את התיק בשל חוסר בראיות.
ביוגרפיה > קריירה פוליטית > חבר הכנסת

בבחירות לכנסת העשרים נבחר במקום ה-21 ברשימת הליכוד, והחל לכהן בכנסת. במאי 2015 מונה ליושב ראש ועדת הפנים והגנת הסביבה.
במרץ 2016, בריאיון לערוץ הכנסת, הכריז אמסלם כי ביחד עם חבר הכנסת אברהם נגוסה יימנעו מלהצביע עם הקואליציה במליאת הכנסת, עד אשר יימצא התקציב ליישום הבאתם ארצה של "יוצאי זרע ישראל" מאתיופיה בהתאם להחלטת הממשלה מאותה שנה. עקב כך איבדה הממשלה את הרוב הפרלמנטרי של 61 חברי הכנסת עליו נשענה. החרם הסתיים לאחר כחודש בסיכום עם השניים על העלאת 1,300 איש במהלך השנה. עם זאת יש שטוענים כי החרם היווה קטליזטור להרחבת הקואליציה, ולכניסת אביגדור ליברמן ומפלגתו לקואליציה.
אמסלם יזם וקידם את הצעת החוק שנודעה בשם "חוק ההמלצות", לפיה תוצאותיה של חקירת משטרה יועברו לפרקליטות המדינה בלי שהמשטרה תציין את עמדתה בעניין הגשת כתב אישום. בריאיון לדפנה ליאל הסביר אמסלם כי העיסוק התמידי שלו בתפקוד המשטרה ויוזמות החקיקות בעניינה, נובעים בין היתר ממעצרו על ידי המשטרה בשנת 2003 בחשד למעורבות בזיוף מאות טופסי התפקדות לסניף מפלגת הליכוד בירושלים. מעצר אותו כינה אמסלם 'טראומטי' ומשפיל, בין היתר מכיוון שלטענתו בבוקר המעצר הביאו אותו מלווה בשוטרים כשהוא אזוק לבניין עיריית ירושלים, שבו עבד באותם ימים.
ב-20 בדצמבר 2017 מונה ליושב ראש הקואליציה לאחר פרישתו של דוד ביטן. כמו כן כיהן כיו"ר סיעת הליכוד באותו זמן. בתקופה זו, קידם הליכוד בהובלתו חוק שימנע פרסום של עילת סגירת תיק. השר אמסלם התעקש שהחוק יוחל על אנשי ציבור.
בינואר 2018 בעקבות התנגדות חברת מפלגתו שרן השכל לחוק המרכולים שחוקקה הקואליציה בראשותו, עתר אמסלם כנגדה לביה"ד של המפלגה בדרישה להדיחה מתנועת הליכוד. בית הדין דחה את העתירה ואף מתח ביקורת על עצם הגשתה.
ביוני 2018 מונה ליו"ר הוועדה המיוחדת להסדרת מעמדם של תלמידי ישיבות ושילובם של בוגרי ישיבות בשירות צבאי, בשירות לאומי-אזרחי ובתעסוקה.
ב-1 ביולי 2019 מונה לשר התקשורת בממשלה ה־34 בעת כהונתה כממשלת המעבר, לאחר שהשר הקודם, איוב קרא התפטר. ב-28 ביולי 2019 חתם על שינוי הוראת הרישיון של HOT כך שהחברה תספק שירותי טלוויזיה גם ב-219 יישובים ושכונות שבהם תשתית האינטרנט אינה מהירה יותר מ-30 mbps.
ביוגרפיה > קריירה פוליטית > חבר הכנסת > שר הדיגיטל הלאומי

עם הקמת ממשלת ישראל ה-35 מונה לשר הדיגיטל הלאומי הממונה על רשות החברות הממשלתיות ורשות התקשוב הממשלתי ולשר המקשר בין הממשלה לכנסת.
בדצמבר 2020 הודיע בציוץ בטוויטר על ביטול נבחרת הדירקטורים, ואולם המהלך נבלם בידי המשנה ליועץ המשפטי לממשלה, דינה זילבר. לפני כן, אמסלם וח"כ אסנת מארק ניסו לקדם חוק שיסיר את חובת המועמדים לתפקידי דירקטור להצהיר על זיקה פוליטית לשר הממנה אך החוק לא אושר עד פיזור הכנסת העשרים ושלוש[דרוש מקור].
ביוגרפיה > קריירה פוליטית > חבר הכנסת > בכנסת העשרים וארבע

אמסלם נבחר לכנסת העשרים וארבע, וככל סיעתו, הליכוד, הוא היה חלק מהאופוזיציה. בלט בתקופה זו בהתבטאויות חריפות מעל דוכן הכנסת.
ביוגרפיה > קריירה פוליטית > חבר הכנסת > בכנסת העשרים וחמש

לאחר ניצחון הליכוד בבחירות לכנסת ה-25 והמשא ומתן הקואליציוני להקמת ממשלת ישראל השלושים ושבע, דרש אמסלם לכהן כשר המשפטים או כיושב ראש הכנסת. ראש הממשלה נתניהו סירב למנות אותו לאחד משני תפקידים אלו, והציע לו להיות שר התחבורה. בעקבות כך סירב אמסלם לכהן כשר בממשלה, והודיע שיכהן כחבר כנסת מן המניין.
ב-31 בינואר 2023 מונה לראשות ועדת המשנה לענייני עורף, אחת מתשע ועדות משנה של ועדת החוץ והביטחון, העוסקת בבחינת מכלול הנושאים הקשורים במוכנות העורף לאירועי חירום ביטחוניים והערכות הגופים השונים ביחס להם. אמסלם כיהן בתפקיד עד להתפטרותו מהכנסת ב-30 במרץ.
ב-12 בפברואר 2023 החליטה הממשלה על צירופו של אמסלם לשורותיה, שיכהן כשר נוסף במשרד המשפטים (האחראי על המחלקה לרישוי נוטריונים, מחלקת חוקרים פרטיים ושירותי שמירה, יחידת מתווכים במקרקעין, מועצת שמאי המקרקעין, היחידה הממשלתית לתיאום המאבק בגזענות, יחידת הצהרות דת העדות הנוצריות ומרשם ברית הזוגיות, אגף שומת מקרקעין ומחלקת תרגום אמנות בינלאומיות), השר לשיתוף פעולה אזורי והשר המקשר בין הממשלה לכנסת. בנוסף הוחלט שיקבל בשנית את האחריות על רשות החברות הממשלתיות. מינויו אושר ב-28 במרץ 2023. יומיים לאחר מכן התפטר אמסלם מהכנסת, במסגרת החוק הנורווגי.
כממונה על רשות החברות הממשלתיות מנהל אמסלם מאבק מתמשך בראשת הרשות, מיכל רוזנבוים, על רקע התנגדותה למינויים שיזם, והוא אף ביקש להדיחה, והורה להקפיא את כל מכרזי כוח האדם וההתקשרויות ברשות. בין השאר הורה אמסלם לרוזנבוים שלא לפנות אליו יותר, והיא ביקשה את עזרתו של ראש הממשלה, בנימין נתניהו. מאבקו בה נמשך גם בזמן מלחמת חרבות ברזל, עד להתפטרותה. מבקר המדינה מתניהו אנגלמן פנה לממשלה בדרישה למשוך דיבידנדים מהחברות הממשלתיות לצורך הוצאות המלחמה. במסגרת מאבקו, עצר אמסלם משיכת דיבידנדים, קרוב ל-2 מיליארדי ש"ח. לאחר התפטרות ראשת רשות החברות החל אמסלם בתהליך להחלפת נציגי משרד האוצר בדירקטוריונים של החברות הממשלתיות, במינויים שלו.
ביולי 2023 החליט, יחד עם השר שלמה קרעי, להדיח את יו"ר דירקטוריון דואר ישראל, מישאל וקנין. בג"ץ עצר את מימוש ההחלטה, ובמרץ 2024 פסק שהיא בטלה, תוך שמתח ביקורת על התנהלות שני השרים.
ביוגרפיה > חיים אישיים

אמסלם אב לבן ובת. אשתו, רוזי אמסלם, עובדת עיריית ירושלים, חלתה בסרטן הריאות ונפטרה לאחר מספר חודשים. בשנת 2009 הוא עבר למעלה אדומים בעקבות מחלתה, ושב להתגורר בירושלים לאחר פטירתה. כיום מתגורר במעלה אדומים.
בתחילת חודש פברואר 2022 זכה אמסלם במקום הראשון בתוכנית "מאסטר שף ספיישל VIP" ששודרה בערוץ קשת 12.
חקיקה

חוק סדר הדין הפלילי (תיקון מס' 81) (הידוע בכינויו "חוק ההמלצות") - התיקון לחוק קובע כי אם העבירה המשטרה סיכום חומרי חקירה לידי הפרקליטות, הוא יועבר ללא עמדתה בכתב, לעניין הגשת כתב אישום נגד החשוד. אולם, בתיקים שבהם אין פרקליט מלווה, אם המלצת המשטרה היא לסגור את התיק, היא תהיה רשאית להעביר לפרקליטות את עמדתה בכתב. אושר ב-28 בדצמבר 2017.
חוק המפלגות (תיקון מס' 24) - החוק קובע כי יחול הסדר חדש על בחירות מקדימות לתפקיד חבר הכנסת שמתקיימות בתקופה שסמוך לפני מועד הבחירות הכלליות לכנסת במפלגות שבהן מספר החברים הוא 5,000 לפחות, ורשאים להצביע בהן רוב חברי המפלגה. בבחירות מקדימות כאמור יהיו זכאים מועמדים שהם נבחרי ציבור המכהנים בממשלה או בכנסת, למימון מאוצר המדינה של הוצאותיהם להתמודדות בבחירות המקדימות, אולם תקרת ההוצאות המותרות למועמדים אשר תמומן מאוצר המדינה תהיה נמוכה בכשליש מהתקרה הקבועה כיום בחוק המפלגות. מועמדים אלה לא יהיו רשאים לקבל תרומות, הלוואות או ערבויות כלשהן למימון הוצאות התמודדותם בבחירות המקדימות. אושר ב-1 בינואר 2018.
חוק יסוד: ירושלים בירת ישראל (תיקון מס' 2) - אמסלם נמנה עם יוזמי התיקון לחוק הקובע כי כל שינוי בשטח או במעמד הבירה יחייב רוב של 80 ח"כים (אך סעיף זה ניתן לשינוי ברוב של 61 חברי כנסת). אושר ב-2 בינואר 2018.
עתירות לבג"ץ

אמסלם עתר לבג"ץ פעמים אחדות, ובכולן נדחתה עתירתו:
בתפקידו כשר הדיגיטל הלאומי עתר להורות על מינוי מנהל קבוע לרשות החברות הממשלתיות, אף שנציב שירות המדינה הורה להקפיא את פעילות ועדת האיתור בתקופת בחירות. ביוני 2021 עתירתו נדחתה על הסף.
עתר בדרישה להורות לשר הביטחון, בני גנץ, לחתום על כתב מינוי של בועז לוי למנכ"ל התעשייה האווירית לישראל. בדצמבר 2021 נדחתה העתירה בנימוק שלאמסלם אין זכות עמידה. בעקבות הדחייה תקף אמסלם את השופט דוד מינץ באומרו: "בא לי שופט הזוי ... עלק שופט. אם לא שתה לפני שכתב איזה בקבוק ויסקי אל תקרא לי דודי. לא מתבייש". לאחר שיו"ר הכנסת, מיקי לוי, גינה את דבריו אלה של אמסלם, השיב לו אמסלם: "אתה עבד נרצע, אתה שוטה הכפר, אתה אסקופה נדרסת של לפיד, הוא כתב לך את הנאום. אתה בושה וכלימה לכנסת, מגלומן, מנהיג צפון קוריאה". אמסלם הגיש בקשה לדיון נוסף בעתירתו, ובקשתו נדחתה.
עתר בדרישה להורות ליועץ המשפטי לממשלה, אביחי מנדלבליט, לבוא וליתן טעם מדוע לא יורה מתוקף סמכותו על פתיחת חקירה פלילית והעמדתו לדין של חבר הכנסת אביר קארה, בחשד לעבירות של זיוף בכוונה לקבלת דבר במרמה בנסיבות מחמירות, ומרמה והפרת אמונים. בינואר 2022 עתירתו נדחתה על הסף.
עתר בדרישה לפתוח בחקירה פלילית נגד השר זאב אלקין ולהפסיק את כהונתו כשר הבינוי והשיכון, השר לירושלים ומורשת והשר המקשר בין הממשלה לבין הכנסת, בנימוק שאלקין מצוי בניגוד עניינים, על רקע קבלת כספים מגורמים שונים בזמן שהיה מועמד לראשות עיריית ירושלים. בפברואר 2022 עתירתו נדחתה על הסף. בעקבות פסק הדין תקף את השופטת יעל וילנר ואת בית המשפט העליון, ובין השאר אמר: "בושה וחרפה, עאלק בית משפט עליון, אתם עוד בית המשפט העליון, איך אתם מדברים? אחרי שאמרתי על השופט ששתה, אני מציע לכל הצופים שהם יחליטו מה שווה הגברת וילנר. בושה וחרפה לעם ישראל". נשיאת בית המשפט העליון, אסתר חיות, הגיבה לדבריו אלה במכתב גלוי המופנה אליו.
בתקופת כהונתו כשר בממשלת ישראל השלושים ושבע, וכתמונת ראי לעתירות בנוגע לגיוס חרדים, עתר אמסלם כנגד שר הביטחון בדרישה שערביי ישראל יגוייסו לצה"ל. ב-6 ביוני 2024 נדחתה עתירתו על הסף, מפני ”שאין מקום לכך ששר יגיש עתירה לבית משפט זה כתחליף להתנעתו של תהליך קבלת ההחלטות ברשות המבצעת” (בג"ץ 4137/24 השר דוד אמסלם נ' שר הביטחון ואחרים, ניתן ב־6 ביוני 2024).
בנוסף הצטרף, יחד עם חבר הכנסת משה ארבל, לעתירת הרב דוד אוחיון מוועד רבני העיר נגד הרפורמה במערך הכשרות, שאושרה בכנסת כחלק מ"חוק ההסדרים", ובמסגרתה שוק הכשרות ייפתח לתחרות ותאגידי כשרות שיעמדו בקריטריונים ההלכתיים שתקבע הרבנות הראשית יוכלו להעניק תעודות כשרות עתירה זו עדיין מתבררת.
תביעות דיבה

בינואר 2020, עת שימש כשר התקשורת, הגיש אמסלם תביעת דיבה נגד השרה לשעבר לימור לבנת בטענה שהיא הכפישה אותו כמי שלכאורה ניסה לשדל אותה לבצע מינויים פוליטיים[דרושה הבהרה]
בינואר 2022 הגיש תביעת דיבה נגד גופי תקשורת ואנשי תקשורת, לאחר שלדבריו ייחסו לו ציטוטים שאינם נכונים. הנתבעים: TheMarker והמו"ל עמוס שוקן והכתב רותם שטרקמן, חדשות 12, המנכ"ל אבי וייס, עורך "אולפן שישי" רון ירון והמגיש דני קושמרו, וכן עו"ד משה גורלי והעיתון "כלכליסט", רונן צור, עו"ד קובי סודרי, אמיר השכל וג'ודי שלום ניר מוזס.[דרושה הבהרה]
הדס קליין הגישה תביעת דיבה נגד אמסלם, לאחר שאמר בריאיון שהיא שיבשה הליכי חקירה. התביעה הסתיימה בפשרה שבה הצהיר אמסלם הוא "לא התכוון לכך שגב' קליין שיבשה הליכים" וכי "לא ראה מקום להתנצל על דבריו, אך ככל שדבריו בקשר לגב' קליין בראיון האמור הובנו אחרת, הוא מצר על עוגמת הנפש שנגרמה לגב' קליין כתוצאה מכך". לאחר שאתר "וואלה" ציין שאמסלם התנצל בפני קליין, תבע אמסלם את האתר, והתביעה הסתיימה בפשרה לפיה חברת וואלה! תקשורת תעביר תרומה בסך 8,000 ש"ח לעמותת שלוה ותפרסם הבהרה לפיה "אמסלם לא התנצל בפני הגב' קליין אלא הצר על כך שנגרמה לגב' קליין עוגמת נפש".
אליפות צפון אמריקה (NXT)

| אליפות צפון אמריקה>  חגורת אליפות צפון אמריקה של NXT.פרטים | אליפות צפון אמריקה>  חגורת אליפות צפון אמריקה של NXT.פרטים |  חגורת אליפות צפון אמריקה של NXT>  |
| --- | --- | --- |
| ארגון מפעיל | WWE |  |
| מותג | NXT |  |
| תאריך יצירה | 7 במרץ 2018 |  |
| האלוף הנוכחי | שון ספירס |  |
| תאריך זכייה | 4 במרץ 2025 |  |
| סטטיסטיקות | סטטיסטיקות |  |
| האלוף הראשון | אדם קול |  |
| הכי הרבה זכיות | ג'וני גרגאנו ‏(3 זכיות) |  |
| האלוף לזמן הארוך ביותר | אובה פמי ‏(273 ימים) |  |
| האלוף לזמן הקצר ביותר | טריק וויליאמס ‏(3 ימים) |  |
| האלוף המבוגר ביותר | דמיאן פריסט ‏(37 שנים, 331 ימים) |  |
| האלוף הצעיר ביותר | ולווטין דרים ‏(23 שנים, 164 ימים) |  |
| האלוף הכבד ביותר | ברונסון ריד ‏(150 ק"ג) |  |
| האלוף הקל ביותר | ליאון ראף ‏(71 ק"ג) |  |
אליפות צפון אמריקה (באנגלית: NXT North American Championship) היא תואר אליפות היאבקות מקצועית, שנוצר על ידי הארגון האמריקאי, ה-WWE, ושייך למותג NXT.
האליפות משמשת כאליפות המשנית של התוכנית, ונחשפה לראשונה ב-7 במרץ 2018 (תוכנית שהוקלטה ושודרה ב-28 במרץ). האלוף הראשון היה אדם קול, שזכה בחגורת האליפות לאחר קרב סולם משושה באירוע, שנערך ב-7 באפריל 2018. האלוף הנוכחי הוא שון ספירס.
אליפות זו היא שונה מאליפות צפון אמריקה במשקל כבד, שהייתה שייכת במקור לארגון ה-WWF (כיום, ה-WWE) ויצאה מפעילות בשנת 1981.
היסטוריה

האליפות הוצגה לראשונה ב-7 במרץ 2018 בתוכנית שהוקלטה ושודרה בטלוויזיה שלושה שבועות לאחר מכן ב-28 במרץ, כשהג'נרל מנג'ר של התוכנית, ויליאם ריגל, הודיע שאלוף צפון אמריקה הראשון ייקבע בקרב סולם משושה באירוע NXT TakeOver: New Orleans ב-7 באפריל, לילה לפני האירוע הגדול בשנה של ה-WWE, רסלמניה. יותר מאוחר באותו הערב, הודיע שהמתאבקים שישתתפו בקרב זה יהיו EC3 (איתן קרטר III), אדם קול, ולווטין דרים, לארס סאליבן, קיליאן דיין וריקושט. באירוע, קול ניצח והפך לאלוף צפון אמריקה הראשון.
בעוד שבמקור NXT הוקמה כמחלקת הפיתוח של ה-WWE, אליפות צפון אמריקה של NXT הוצגה כאליפות של המותג השלישי בגודלו בארגון בנוסף להיותו התואר המשני השלישי ביחד עם האליפות הבין יבשתית של ה-WWE ועם אליפות ארצות הברית. צעד זה נבע לאחר ש-NXT עברה לרשת USA ב-18 בספטמבר 2019 במתכונת שידורים חיים.
עיצוב האליפות

עיצוב חגורת האליפות נחשף על ידי טריפל H ב-3 באפריל 2018. האליפות כוללת שלוש פלטות זהב על רצועת עור חומה, הפלטה האמצעית מסמלת את הגלובוס שמציג רק את יבשת צפון אמריקה. הכיתוב מעל הגלובוס הוא "צפון אמריקאי" ומעליו מופיע הלוגו של NXT. הכיתוב התחתון הוא "אלוף". שתי הפלטות בצדדים ניתנות להסרה ולהחלפה בלוגו של האלוף המכהן. אליפות זו היא האליפות היחידה של NXT הכוללת את הלוגו של NXT כברירת מחדל בפלטות הצדדיות; כל החגורות האחרות כוללות את הלוגו של ה-WWE.
זכיות משולבות

| דירוג | מתאבק | מספר החזקות בתואר | מספר ימים משולבים בהחזקת התואר | מספר ימים משולבים בהחזקת התואר לפי WWE |
| --- | --- | --- | --- | --- |
| 1 | אובה פמי | 1 | 273 | 272 |
| 2 | כרמלו הייס | 2 | 273 | 272 |
| 3 | וס לי | 1 | 269 | 269 |
| 4 | ולווטין דרים | 1 | 231 | 209 |
| 5 | ג'וני גרגאנו | 3 | 181 | 202 |
| 6 | קית' לי | 1 | 175 | 181 |
| 7 | ריקושט | 1 | 161 | 161 |
| 8 | דומיניק מיסטריו | 2 | 141 | 139 |
| 9 | אדם קול | 1 | 133 | 133 |
| 10 | רודריק סטרונג | 1 | 126 | 126 |
| 11 | אייזיאה "סוורב" סקוט | 1 | 105 | 105 |
| 12 | דמיאן פריסט | 1 | 67 | 67 |
| 13 | קמרון גריימס | 1 | 63 | 63 |
| 14 | ברונסון ריד | 1 | 42 | 41 |
| 15 | דרגון לי | 1 | 31 | 31 |
| 16 | ליאון ראף | 1 | 25 | 25 |
| 17 | סולו סיקואה | 1 | 7 | 6 |
| 18 | טוני דיאנג'לו | 1 | 150+ | 150+ |
| 19 | טריק ויליאמס | 1 | 3 | 3 |
הערות שוליים

↑  NXT משיקה תואר אליפות חדש
↑  קרב סולם משושה נקבע לאירוע NXT TakeOver: New Orleans ובו יוכתר אלוף צפון אמריקה הראשון
↑  קול הפך לאלוף צפון אמריקה הראשון בתולדות NXT
↑  טריפל H בראיון על קידום המותג NXT למותג השלישי בגודלו
↑  NXT עוברת לרשת הטלוויזיה של USA
↑  טריפל H יציג אליפות חדשה ל-NXT (זהירות: ספוילר)
↑  טריפל H חושף את אליפות צפון אמריקה
אצידוריה משולבת חומצה מלונית ומתיל-מלונית

אצידוריה משולבת חומצה מלונית ומתיל-מלונית (באנגלית: Combined malonic methylmalonic aciduria, CMAMMA) היא מחלה מטבולית תורשתית המאופיינת ברמות גבוהות של חומצה מלונית וחומצה מתיל-מלונית. חוקרים משערים כי CMAMMA עשויה להיות בין הצורות השכיחות של המחלה חמצת מתיל-מלונית. (באנגלית methylmalonic acidemia, MMA)
נוסף על כך, חוקרים משערים כי ייתכן ומחלה זו מהווה אחת מהשגיאות המולדות הנפוצות של חילוף חומרים.
היות שמחלה זו מאובחנת לא כראוי, לרוב היא לא מאובחנת כלל.
תסמינים וסימנים

הפנוטיפים הקליניים של CMAMMA הם די הטרוגניים ונעים בין אסימפטומטיים (ללא תסמינים), לסימפטומטיים קלים עד חמורים. הפתו-פיזיולוגיה (חקר מנגנוני הפרעה) הבסיסית עדיין אינה ידועה. התסמינים הבאים מדווחים בספרות המקצועית:
חמצת מטבולית
תרדמת
היפוגליקמיה (נפילת סוכר)
פרכוסים
מחלות במערכת העיכול
עיכוב התפתחותי
עיכוב דיבור
כישלון התפתחותי
מחלה נפשית
בעיות זיכרון
ירידה קוגניטיבית (שכלית)
אנצפלופתיה (שינוי בצורה/תפקוד המוח)
קרדיומיופתיה (הפרעה בתפקוד שריר הלב)
שינוי בצורת/מבנה הגוף
כאשר התסמינים הראשונים מופיעים בילדות, הם נוטים יותר להיות הפרעות מטבוליות מתווכות, ואילו אצל מבוגרים הם בדרך כלל תסמינים נוירולוגיים.
גורמים

ניתן לחלק את CMAMMA על ידי סיבות לשתי הפרעות תורשתיות נפרדות: האחת היא מחסור באנזים המיטוכונדריאלי אציל-CoA סינתאז בן משפחה 3, המקודד על ידי הגן ACSF3 (OMIM#614265)(אנ'); ההפרעה השנייה היא מחסור במאלוניל-CoA דקרבוקסילאז המקודד על ידי הגן MLYCD (OMIM#248360).(אנ')
אבחנה

בשל מגוון רחב של תסמינים קליניים ואבחון לוקה בבדיקות סינון לילודים, CMAMMA נחשבת למחלה לא מאובחנת כראוי.
אבחנה > תוכניות סינון לילודים

מאחר ש-CMAMMA עקב ACSF3 אינו גורם להצטברות של מתיל-מלוניל-CoA, מלוניל-CoA או פרופיוניל-CoA, וגם לא לחריגות שנראות בפרופיל האציל-קרניטין, CMAMMA אינו מזוהה על-ידי תוכניות סטנדרטיות לסינון יילודים מבוססות דם.
מקרה מיוחד הוא מחוז קוויבק, אשר, בנוסף לבדיקת הדם, גם מסנן שתן ביום ה-21 לאחר הלידה תחת תוכנית סינון הדם והשתן של יילודים בקוויבק. עובדה זו הופכת את מחוז קוויבק למעניין עבור מחקר CMAMMA, מכיוון שהוא מייצג את קבוצת המטופלים היחידה בעולם ללא הטיית בחירה.
אבחנה > יחס חומצה מלונית לחומצה מתיל-מלונית

על ידי חישוב יחס החומצה המלונית/חומצה מתיל-מלונית בפלזמה, ניתן להבחין בבירור בין CMAMMA לבין חמצת מתילמונית קלאסית MMA. זה נכון גם לגבי מגיבי ויטמין B12 וגם לגבי אנשים שאינם מגיבים בחומצה מתיל-מלונית. השימוש בערכי חומצה מלונית וערכי חומצה מתיל-מלונית משתן אינו מתאים לחישוב יחס זה.
ב- CMAMMA עקב ACSF3 רמת החומצה המתיל-מלונית עולה על זו של חומצה מלונית. לעומת זאת, ההפך הוא הנכון עבור CMAMMA עקב מחסור ב- malonyl-CoA decarboxylase.
אבחנה > בדיקות גנטיות

CMAMMA ניתנת לאבחון על ידי ניתוח של הגנים ACSF3 ו-MLYCD. בדיקת נשאים מורחבת במהלך טיפולי פוריות יכולה גם לזהות נשאים של מוטציות בגן ACSF3
הערות שוליים

1 2 3 4 5  Monique G. M. de Sain-van der Velden, Maria van der Ham, Judith J. Jans, Gepke Visser, A New Approach for Fast Metabolic Diagnostics in CMAMMA, כרך 30, Berlin, Heidelberg: Springer Berlin Heidelberg, 2016, עמ' 15–22, ISBN 978-3-662-53680-3
1 2 3 4 5 6 7 8 9 10 11 12 13  NIH Intramural Sequencing Center Group, Jennifer L Sloan, Jennifer J Johnston, Irini Manoli, Exome sequencing identifies ACSF3 as a cause of combined malonic and methylmalonic aciduria, Nature Genetics 43, 2011-09, עמ' 883–886 doi: 10.1038/ng.908
↑  Lisa C. Sniderman, Marie Lambert, Robert Giguère, Christiane Auray-Blais, Outcome of individuals with low-moderate methylmalonic aciduria detected through a neonatal screening program, The Journal of Pediatrics 134, 1999-06, עמ' 675–680 doi: 10.1016/S0022-3476(99)70280-5
1 2 3  Ping Wang, Jianbo Shu, Chunyu Gu, Xiaoli Yu, Combined Malonic and Methylmalonic Aciduria Due to ACSF3 Variants Results in Benign Clinical Course in Three Chinese Patients, Frontiers in Pediatrics 9, 2021-11-25, עמ' 751895 doi: 10.3389/fped.2021.751895
1 2 3 4 5 6 7 8 9  A. Alfares, L. D. Nunez, K. Al-Thihli, J. Mitchell, Combined malonic and methylmalonic aciduria: exome sequencing reveals mutations in the ACSF3 gene in patients with a non-classic phenotype, Journal of Medical Genetics 48, 2011-09-01, עמ' 602–605 doi: 10.1136/jmedgenet-2011-100230
1 2 3  Zeinab Wehbe, Sidney Behringer, Khaled Alatibi, David Watkins, The emerging role of the mitochondrial fatty-acid synthase (mtFASII) in the regulation of energy metabolism, Biochimica et Biophysica Acta (BBA) - Molecular and Cell Biology of Lipids 1864, 2019-11, עמ' 1629–1643 doi: 10.1016/j.bbalip.2019.07.012
1 2 3 4 5 6 7 8  Alina Levtova, Paula J. Waters, Daniela Buhas, Sébastien Lévesque, Combined malonic and methylmalonic aciduria due to ACSF3 mutations: Benign clinical course in an unselected cohort, Journal of Inherited Metabolic Disease 42, 2019-01, עמ' 107–116 doi: 10.1002/jimd.12032
1 2 3 4 5 6 7  A. R. Gregg, A. W. Warman, D. R. Thorburn, W. E. O'Brien, Combined malonic and methylmalonic aciduria with normal malonyl-coenzyme A decarboxylase activity: A case supporting multiple aetiologies, Journal of Inherited Metabolic Disease 21, 1998-06, עמ' 382–390 doi: 10.1023/A:1005302607897
↑  Andrzej Witkowski, Jennifer Thweatt, Stuart Smith, Mammalian ACSF3 Protein Is a Malonyl-CoA Synthetase That Supplies the Chain Extender Units for Mitochondrial Fatty Acid Synthesis, Journal of Biological Chemistry 286, 2011-09, עמ' 33729–33736 doi: 10.1074/jbc.M111.291591
↑  Marie Cosette Gabriel, Stephanie M. Rice, Jennifer L. Sloan, Matthew H. Mossayebi, Considerations of expanded carrier screening: Lessons learned from combined malonic and methylmalonic aciduria, Molecular Genetics & Genomic Medicine 9, 2021-04 doi: 10.1002/mgg3.1621
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
חטיבת יזרעאלי

| --- | --- |

 פרטים
 מדינה:  ישראל ישראל
 שיוך:   צה"ל
 סוג:  חטיבת חי"ר במילואים
 אירועים ותאריכים
 תקופת הפעילות:  2024–הווה
 מלחמות:  מלחמת חרבות ברזל
 נתוני היחידה
 ייעוד:  משימת ההגנה על גזרת בין עין המפרץ למנחמיה בצפון, ובין חדרה וטירת צבי בדרום
 פיקוד
 יחידת אם:   פיקוד המרכז, האוגדה המזרחית
 דרגת המפקד:    אלוף-משנה
 מפקד נוכחי:  אלעד טהורי
חטיבת יזרעאלי 186 היא חטיבת חי"ר מרחבית במילואים בהקמה כחלק מחטיבות דוד האחראית על גזרת הגליל והעמקים. החטיבה קמה תחת האוגדה המזרחית ומונה 5 גדודים, בגבולות הגזרה שבין עין המפרץ למנחמיה בצפון, ובין חדרה וטירת צבי בדרום. כאשר כל גדוד מורכב מבני אזור השיוך שלו.